Praha/Varšava 17. decembra (TASR) - Praha a Varšava súperia o získanie investície 1,5 miliardy eúr, ktorú chcú umiestniť v strednej Európe spolupracujúce automobilky japonská Toyota a francúzska Peugeot-Citröen. V podniku bude pracovať 3 000 zamestnancov, ktorí ročne zmontujú 300 000 vozidiel. Japonci a Francúzi sa rozhodli postaviť nový európsky závod v tomto regióne v súvislosti s nadchádzajúcim vstupom jeho krajín do Európskej únie, nízkou cenou práce a perspektívnosťou trhu, lebo miera automobilizácie týchto krajín je v porovnaní so západnou Európu ešte stále nízka.
V Česku je už známa ponúkaná lokalita - Kolín. Bol jedným z najvážnejších uchádzačov o investíciu nemeckého BMW takmer rovnakej hodnoty. Nemci sa napokon rozhodli pre domáce Lipsko. Kolín novým investorom ponúka 360-hektárovú pláň, rýchle a kvalitné cestné spojenie s Prahou a množstvo ďalších výhod, medzi nimi aj 10-ročné daňové prázdniny,
V októbri sa predstavitelia Toyoty stretli so zástupcami poľskej vlády a diskutovali o podmienkach priklepnutia investície Varšave. Zatiaľ zostáva obsah ich diskusie utajený. Vie sa len to, že Poľsko ponúkne investorom tri vhodné plochy a množstvo úľav a výhod.
Ako napísal anglický denník Financial Times, poskytovanie výhod zahraničným investorom krajinami strednej a východnej Európy (KSVE) komplikuje ich prístupové rokovania do EÚ. Denník uvádza, že to je prípad tak Poľska, Česka, Maďarska, ako aj Slovenska. V súvislosti so SR uviedol: "Slovensko, túžiace dostihnúť v rozhovoroch svojich susedov, má tak isto problémy kvôli úľavám na daniach, ktoré majú platiť ešte dlho po jeho predpokladanom vstupe do EÚ."
Maďarsko, ktoré od roku 1989 za 20 miliárd USD vybudovalo exportne orientovanú ekonomiku, odoláva tlaku EÚ, aby zmenilo svoj zákon o daňových úľavách na investície.
Poľsko je kritizované za 14 svojich špeciálnych osobitných ekonomických zón, ktoré vláda zriadila v 90. rokoch v oblastiach s najvyššou nezamestnanosťou. V zónach dostali investori až 16-ročné daňové prázdniny, vďaka čomu tam prišlo niekoľko veľmi atraktívnych nadnárodných investorov.
Česká vláda v roku 1999 muselo zrušiť prisľúbené subvencie nemeckému Volkswagenu na výstavbu motorárne a spojkárne v Mladej Boleslavi, ktorý chcel do nich investovať 560 miliónov USD. Proti sa postavil Brusel, ktorý namietal, že výška a forma subvencií je v rozpore s Asociačnou dohodou medzi ČR a EÚ.
ČR sa z 90. rokov poučila, upravila svoj zákon o podpore investícií a dala ho do súladu so smernicami EÚ, vďaka čomu sa v posledných rokoch z KSVE stalo najlepším v prepočte priamych zahraničných investícií na obyvateľa.
Poľsko, ktoré nemá taký dobrý zákon o podpore investícií ako Česko, ho chce teraz urýchlene upraviť a zasiahnuť do konečného rozhodovania o umiestnení veľkej japonsko-francúzskej investície.
(1 EUR = 43,061 SKK) (1 USD = 47,761 SKK)
* jns zll
* * *